‘Dis ŉ smeerveldtog’, sê DA-leierMmusi Maimane. (Foto: AP Photo/Jerome Delay) DA-leier Mmusi Maimane het Sondag gesê daar word ŉ smeerveldtog teen hom gevoer nadat Sondagkoerante nog bewerings teen hom gemaak het. Rapport het Sondag berig Maimane het in 2018 met ŉ motor rondgery wat ŉ geskenk van Steinhoff se Markus Jooste was. Volgens die berig het Maimane maande lank geweier om die motor terug te gee selfs nadat ander in die party hom daaroor gewaarsku het. Maimane het op Twitter op die bewerings reageer. “Dit is net leuens dat ek geweier het om die motor terug te gee toe die Steinhoff-skandaal aan die lig gekom het. Ek was besig met ŉ veldtog in Johannesburg en ons het ŉ brief geskryf en die motor teruggegee. Ek het sedertdien my persoonlike motor vir werksdoeleindes gebruik.” Die onthulling kom sowat twee weke nadat die Sondagkoerante Rapport en City Press vrae begin vra het oor wie die huis besit waarin die Maimane-gesin in die Kaapse woonbuurt, Claremont, woon. Maimane het Sondag ook op Twitter gesê “die smeerveldtog [teen hom] gaan voort”. “Hierdie mense is ruggraatlose individue wat nie genoem word nie en eerder leuens oor my en my familie versprei. Ek het nog altyd probeer om ŉ Suid-Afrika vir almal te bou. Ek bly verbind tot daardie visie, ongeag hoe ongemaklik dit ander dalk laat voel.” Dion George, die DA se tesourier, sou Vrydag met Maimane vergader het nadat die kwessie van die huis by die mees onlangse vergadering van die DA se parlementêre koukus opgehaal is. George is gevra om vas te stel wie die huis besit, wat die eienaars se verhouding met Maimane behels en hoeveel huur hy vir die eiendom betaal. George sal dan aan die DA-leierskapstrukture verslag lewer. Blykbaar word die huis besit deur ŉ maatskappy waarin Maimane en andere aandele besit, en huur hy dit teen ŉ nominale bedrag – ver onder markwaarde – van die maatskappy. Nou word daar in DA-kringe uitgewys dat mense in magsposisies baie versigtig moet wees om gunste – hoe wedersyds goed bedoel ook al – van andere te aanvaar. Die vrae sluit ook in of daar ander voordele of afslag buiten die huis is wat Maimane geniet, of dit korrek verklaar is en indien nie, waarom nie. Maimane moes al ŉ slag gou spring om uit die moeilikheid te bly nadat hy in 2015 nie die bydraers tot sy veldtog om DA-leier te word, verklaar het nie. Hy het dit toe ná die sperdatum in die vertroulike deel van die parlementêre bateregister verklaar. Ironies genoeg is Maimane tans besig met ŉ veldtog om pres. Cyril Ramaphosa onder druk te plaas om al die skenkers aan Ramaphosa se interne veldtog om ANC-leier te word, openbaar te maak.